Aanvaller by Louvre in Parys geskietDie toneel buite die Louvre-museum in Parys, Frankryk waar ŉ soldaat ŉ onbekende aanvaller geskiet het (3 Februarie 2017). Foto: Xinhua/Ying Qiang Volgens die RTL-radiostasie het die aanvaller die museum met ŉ tas probeer binnekom en toe ŉ diensman hom probeer voorkeer, het hy hom met ŉ mes aangeval. Die aanvaller is glo in ŉ ernstige toestand nadat hy naby die museum se winkelsentrum geskiet is. Intussen is die nabygeleë Palais Royal Musée du Louvre-metrostasie vir die publiek gesluit as sekuriteitsmaatreël. Mense in die gebied waar die skietery plaasgevind het, is deur die Franse polisie ontruim. Die Franse departement van binnelandse sake het op Twitter gesê streng sekuriteitsmaatreëls sal tydelik in die gebied van toepassing wees: “Moenie valse inligting glo nie en volg die sekuriteitsinligting wat deur amptelike bronne deurgegee word.” Volgens plaaslike media het die Franse eerste minister, Bernard Cazeneuve, die aanval as “terroristies van aard” beskryf. Die plaaslike polisie beweer die aanvaller het “Allah Akbar” geskree voordat hy geskiet is. Die identiteit van die aanvaller is nog nie bekendgemaak nie.